AAV ขยายเวลาหยุดบินถึง 8 ส.ค. เหตุโควิดระบาดหนัก
AAV ขยายเวลาหยุดให้บริการทุกเส้นทางการบินภายในประเทศชั่วคราวถึง 8 ส.ค.64 จากกำหนดเดิม 12 – 31 ก.ค.64 เหตุโควิดระบาดหนัก
AAV ขยายเวลาหยุดให้บริการทุกเส้นทางการบินภายในประเทศชั่วคราวถึง 8 ส.ค.64 จากกำหนดเดิม 12 – 31 ก.ค.64 เหตุโควิดระบาดหนัก
30 ก.ค. 2564

บริษัท เอเชีย เอวิเอชั่น จำกัด (มหาชน) หรือ AAV เปิดเผยว่า ตามที่บริษัทฯซึ่งเป็นผู้ถือหุ้นใหญ่ของ บริษัท ไทยแอร์เอเชีย จำกัด (บริษัทย่อย) แจ้งประกาศหยุดให้บริการทุกเส้นทางการบินภายในประเทศชั่วคราว ตั้งแต่วันที่ 12 – 31 กรกฎาคม 2564 เนื่องจากสถานการณ์การแพร่ระบาดของโรคโควิด-19 ที่รุนแรงขึ้น ทำให้รัฐบาลประกาศมาตรการจำกัดการเดินทางแล้วนั้น
ทั้งนี้เนื่องจากสถานการณ์การแพร่ระบาดของโรคโควิด-19 ที่รุนแรงขึ้นในช่วงสัปดาห์ที่ผ่านมา ประกอบกับตามประกาศของสำนักงานการบินพลเรือนแห่งประเทศไทย (กพท.) กำหนดให้ผู้ดำเนินการเดินอากาศยานในเส้นทางการบินภายในประเทศ ห้ามปฏิบัติการบินรับส่งผู้โดยสารเข้าหรือออกพื้นที่ที่กำหนดเป็นพื้นที่ควบคุมสูงสุดและเข้มงวด (พื้นที่สีแดงเข้ม) ในระหว่างสถานการณ์ที่มีการแพร่ระบาดสูงของโรคโควิด-19 ตั้งแต่วันที่ 21 กรกฎาคม 2564 เป็นต้นไป จนกว่าสถานการณ์จะสิ้นสุดหรือมีประกาศอื่นนั้น
ดังนั้น บริษัท ไทยแอร์เอเชีย จำกัด จึงประกาศขยายระยะเวลาหยุดให้บริการทุกเส้นทางการบินภายในประเทศชั่วคราวจากเดิม 12 -31 กรกฎาคม 2564 เป็น 12 กรกฎาคม – 8 สิงหาคม 2564 เพื่อให้ความร่วมมือกับรัฐบาลในการช่วยกันป้องกันและควบคุมการแพร่ระบาดของโรคโควิด-19 อย่างดีที่สุด
ทั้งนี้ บริษัทฯ และบริษัทย่อย ยังคงติดตามสถานการณ์ต่างๆ อย่างใกล้ชิด และเตรียมความพร้อมในการกลับมา ให้บริการอีกครั้งโดยเร็วที่สุด เมื่อสถานการณ์คลี่คลายลง